Columbo

Columbo on yhdysvaltalainen television rikossarja, jonka loivat Richard Levinson ja William Link. Pilottielokuva lähetettiin vuonna 1968. Sarjaa esitettiin säännöllisesti Yhdysvalloissa vuosina 1971–1978 ja satunnaisesti 1989–2003. Peter Falk esitti sarjan pääroolissa komisario Columboa, Los Angelesin poliisin henkirikoksiin erikoistunutta rikostutkijaa.
Historia.
Nuoret yhdysvaltalaiset televisiokäsikirjoittajat Richard Levinson ja William Link kirjoittivat vuonna 1960 tunnin pituisen jakson sarjaan "The Chevy Mystery Show". Tarina oli ”käänteinen mysteeri”, jossa rikos paljastetaan heti alussa katsojille, ja lopun aikaa seurataan poliisin tutkimuksia. Tämä rakenne, jota käytettiin myöhemminkin kaikissa "Columbon" jaksoissa, perustui löyhästi venäläisen Fjodor Dostojevskin romaaniin "Rikos ja rangaistus". Romaania ja "Columboa" yhdistävät myös murhaajan röyhkeys ja ylemmyydentunto, sekä komisariohahmo, joka perustuu romaanin etsivä Porfiri Petrovitšiin. Komisarion nimen ’Columbo’ kirjoittajat saivat luullakseen Billy Wilderin komedian "Piukat paikat" konnan ”Spats” Colombon nimestä.
Jakso esitettiin nimellä ”Enough Rope” televisiossa heinäkuussa 1960. Levinson ja Link laajensivat jaksosta teatterinäytelmän "Prescription: Murder", jota esitettiin eri puolilla Yhdysvaltoja alkuvuonna 1962. Vuonna 1968 tarinasta tehtiin tulevan "Columbo"-televisiosarjan pilottielokuva ”Murha lääkärin määräyksestä”. NBC:llä esitetty Universalin tuottama elokuva sai runsaasti katsojia, mutta koska pääosaa esittänyt Peter Falk halusi keskittyä elokuvauraansa, televisiosarjan tekemistä ei vielä aloitettu.
Kun Falk oli vihdoin saatu kiinnitettyä, televisiosarjaa alettiin toteuttaa vuonna 1971. Aluksi esitettiin toinen pilottielokuva ”Lunnaat kuolleesta miehestä”. Sen menestyttyä hyvin Universal sai NBC:ltä luvan tuottaa Columbon ensimmäisen kauden kuusi 90-minuuttista jaksoa. Jaksoja kuvattiin lopulta seitsemän, joista ensimmäisenä esitettiin nuoren Steven Spielbergin ohjaama ”Mallimurha”.
"Columbon" ensimmäinen kausi oli sekä yleisö- että arvostelumenestys. Sarja sai 10 Emmy-ehdokkuutta ja voitti neljässä kategoriassa, mukaan lukien paras käsikirjoitus ja paras miespääosa. Vuonna 1973 sarja voitti Golden Globe -palkinnon parhaan draamasarjan ja parhaan miespääosan kategorioissa. Sarja käynnisti 1970-luvun alussa myös monen merkittävän kirjoittajan ja ohjaajan uran. Heitä olivat muun muassa Steven Spielberg, Steven Bochco ja Stephen J. Cannell.
Sarjan nimiosan esittäjällä Peter Falkilla oli alusta alkaen suuri rooli roolihahmonsa kuvaamisessa. Falk valitsi hahmolle tämän trenssitakin ja auton sekä kirjoitti useimmat vuorosanansa uusiksi saadakseen ne kuulostamaan ”aidommilta”. Tämän seurauksena käsikirjoittajat alkoivatkin ”alikirjoittaa” Falkin vuorosanat ennakoidessaan tämän kuitenkin muokkaavan niistä omanlaisensa. Falkin täydellisyydentavoittelu kohtausten uudelleenkuvauttamisessa myös ärsytti tuottajia ja venytti kuvausaikatauluja. 1990-luvulla Falk oli jo noussut määräävään rooliin sarjan tuotannossa.
"Columboa" esitettiin kevääseen 1978 saakka. NBC:n uusi johtaja Fred Silverman ei kuitenkaan enää halunnut jatkaa sarjaa, koska hän halusi nuorentaa kanavan ohjelmistoa ja koska "Columbon" kaltaiset sarjat olivat jo katoamassa televisiosta. NBC julkaisi vielä lyhytikäisen spin-off-sarjan "Mrs. Columbo", jonka pääosassa oli komisario Columbon vaimo. "Columbon" jatkoneuvottelut vuonna 1979 kaatuivat Falkin korkeisiin palkkiovaatimuksiin. Sarjan ollessa tauolla CBS esitti vanhoja jaksoja lyhennettyinä versioina vuoteen 1985 saakka.
"Columbo" palasi ruutuun ABC-kanavalla vuonna 1989. Sarjan peruskonsepti oli sama kuin ennenkin, vain päähahmo oli hiukan vanhemman näköinen. Sarjaa tehtiin vuoteen 1994 saakka, minkä jälkeen siitä esitettiin vielä muutama erikoisjakso. Viimeinen jakso ”Columbo yöelämässä” esitettiin vuonna 2003.
Päähenkilö.
Columbo on nuhjuiseen popliinitakkiin pukeutunut, sikareita sauhutteleva, vanhalla Peugeot 403:lla ajeleva, ensivaikutelmaltaan hieman hidasälyiseltä vaikuttava komisario. Todellisuudessa Columbo kuitenkin käyttää ylikunnioittavaa asennettaan ja hajamielistä persoonaansa harkitusti tuudittaakseen rikoksista epäillyt väärään turvallisuudentunteeseen.
Columbo selvittää tapaukset kiinnittämällä äärimmäisen tarkkaa huomiota epäillyn kertoman tarinan pienimpiinkin epäjohdonmukaisuuksiin sekä piinaamalla epäiltyä, kunnes tämä joutuu tunnustamaan tekonsa. Yksi Columbon tavaramerkeistä on poistuessaan joko pysähtyä ovensuuhun tai palata hetkeä myöhemmin kysymään ”vielä yhtä asiaa” epäillyltä. Lauseen tarkoitus on saada epäillyn pasmat sekaisin juuri kun tämä oli ehtinyt huokaista helpotuksesta.
Amerikanitalialaisen Columbon etunimeä ei koskaan ollut tarkoitus paljastaa katsojille. Ensimmäisen tuotantokauden jaksossa ”Kuollut paino” Columbo kuitenkin näyttää kameralle henkilötodistustaan, johon sarjan rekvisiittavastaava oli omatoimisesti kirjoittanut nimikirjoituksen ”Frank Columbo”. Nimi paljastui vasta kun katsojat pystyivät tutkimaan sarjaa videonauhuriensa avulla. Toinen sääntö oli, että Columbon vaimoa ei koskaan nähdä sarjassa, vaikka komisario puhuukin hänestä toistuvasti. Vaimon nimeksi annetaan myöhemmässä spin-off-sarjassa ”Kate”.
Toisella tuotantokaudella sarja sai päähenkilön rinnalle toisen vakiohahmon, koiran, rodultaan basset hound. Aluksi Columbo kyselee muilta ehdotuksia koiransa nimeksi, kunnes päätyy kutsumaan sitä vain Koiraksi.
Sarjan kuvaus.
Televisiokriitikot ja -historioitsijat pitävät merkittävänä tapaa, jolla sarja käänsi päälaelleen perinteisen ”kuka sen teki?” -kaavan kliseet. Tyypillisessä murhamysteerissä murhaajan identiteettiä ei paljasteta ennen tarinan loppuhuipennusta, ja sankari paljastaa tappajaan viittaavia johtolankoja. Useimmissa "Columbon" jaksoissa katsojat kuitenkin näkevät rikoksen heti alussa ja tietävät tarkalleen, kuka sen teki ja kuinka se tehtiin, vaikka itse murhaa ei aina näytetäkään. Katsojien kannalta ”mysteeri” piilee siinä, mitkä ovat ne johtolangat, joiden perusteella Columbo selvittää ja paljastaa tappajan syyllisyyden. Tämä mahdollistaa sen, että tarina kehkeytyy enemmän rikollisen kuin Columbon itsensä näkökulmasta. Itse asiassa joissakin jaksoissa Columbo ei itse edes näyttäydy kuin vasta puolen tunnin kuluttua tarinan alusta, ja tätä ennen kuvaillaan rikoksen usein mutkikas luonne. Murhan jälkeen yleisö näkee, kuinka rikollinen pyrkii vimmatusti peittelemään jälkiään sitkeän poliisin jahdatessa häntä joka askeleella, kunnes tappaja lopulta tekee kohtalokkaan erehdyksen, ja Columbo nappaa hänet.
Sarjan kaavamaisuus ja Columbon omalaatuiset tavat ovat osa sarjan viehätystä. Koska tappaja on yleensä varakas verrattuna Columbon nähtävästi vaatimattomaan taustaan ja tuloihin, sarja tarjoaa myös joitakin ilmentymiä luokkaristiriidoista. Columbo on kuitenkin epäiltyjä kohtaan aina ystävällinen ja anteeksipyytelevä saapuessaan näiden hienoihin koteihin tai työpaikalle kyselemään, ja juttelee mukavia. Columbon tavoista johtuen tappaja tuntee aluksi olevansa turvassa ja ”auttaa” ilomielin Columboa tämän tutkimuksissa antaen vaihtoehtoisia selityksiä epäselviltä vaikuttaviin kohtiin. Lopulta tappaja kuitenkin ensin ärsyyntyy ja viimein hermostuu huomatessaan Columbon nokkeluuden.
"Columbossa" on hyvin vähän väkivaltaa tai edes viittauksia siihen. Päähenkilö ei kanna asetta eikä koskaan tappele. Alkuosan murha esitetään joko taiteellisesti kuvattuna, tai se piilotetaan kokonaan katsojalta. Myös sarjan tapahtumapaikka Los Angeles on epätodellisen siisti ja rauhallinen.
Tapahtumapaikat.
"Columboa" kuvattiin pääasiassa Los Angelesissa Kaliforniassa. Koska sarjan pääkonnat olivat yleensä rikkaita, kuvauspaikoiksi vuokrattiin Beverly Hillsin ja Malibun ylellisiä kartanoita, joissa oli tilavat sisäänkäynnit, pitkät käytävät, suuret huoneet ja komeat näköalat. Parhaiten kuvauksiin sopineita kartanoita käytettiin useammassa kuin yhdessä jaksossa. Neljännestä tuotantokaudesta alkaen Columbo alkoi liikkua enemmän myös Los Angelesin seudun ulkopuolella.
Jaksot.
Sarjan jaksot ovat kestoltaan (70–100 minuuttia) kokoillan elokuvan mittaisia.
Jotkut näyttelijät ovat esittäneet murhaajaa useissa jaksoissa, mutta roolihahmo on ollut eri. Heistä mainittakoon Robert Culp ja Jack Cassidy (molemmat kolme kertaa), sekä erityisesti Patrick McGoohan, joka näytteli murhaajan osan neljässä jaksossa ja voitti Emmyn kahdesta roolista.
DVD-julkaisut.
Sarjan kaikki jaksot ovat ilmestyneet DVD:llä Suomessa.